የአውሮፓና አፍሪካ መሪዎች የሊቢያን የባሪያ ንግድ በፍጥነት ለማስቆም ተስማሙ
የአውሮፓ እና አፍሪካ መሪወች የሊቢያ የባሪያ ንግድን አስመልክቶ በአይቪሪኮስት ባካሄዱት ስብሰባ ስደተኞችን ከሊቢያ በፍጥነት  ለማስቆም  በሚያስችላቸው መንገድ ላይ ከስምምነት ላይ  ደረሱ ፡፡የአውሮፓ ህብረት ፣የአፍሪካ ህብረት እና የተባበሩት መንግስታት ድርጅት የሚታወቁ ህገወጥ የሰዎች አዘዋዋሪዎች ንብረት እንዳይንቀሳቀስ እንዲሁም ማንኛውም የፋይናንስ ምንጫቸው ሙሉ በሙሉ እንዲቋረጥ ውሳኔ አሳልፈዋል፡፡በዚህ ዘመን የባሪያ ንግድ በሊቢያ ይካሄዳል ሲባል የሰማ የዓለም ህዝብ ቁጣውን ገልጿል፡፡ ለጉዳዩ ፈጣን ምላሽ በመሥጠት ችግሩን ለመቅረፍ የአውሮፓ እና አፍሪካ ሀገራት መሪዎች በ ኮቲዲቫር ባደረጉት ስብሰባ ስደተኞቹ ከሊቢያ ባፋጣኝ እንዲወጡ ይደረጋል ብለዋል፡፡በዚህም ስምምነት የአውሮፓ ህብረት ፣የአፍሪካ ህብረት እና የተባበሩት መንግስታት ድርጅት በጋራ የአስቸኳይ እቅድ በማውጣት የህገወጥ አዘዋዋሪዎችን መረብ በመበጣጠስ አደገኛ የሰብአዊ ቀውስ ላይ ያሉ በሊቢያ የሚገኙ ስደተኞችን የመታደግ ተልዕኮ አንግበዋል ተብሏል፡፡የአውሮፓዊያን ህብረት ምክር ቤት ፕሬዝዳንት ዶናልድ ቱስክ የባሪያ ንግዱ ሪፖርት በስብሰባዎች ወቅት ያሰማን መረጃዎች የሚያስደነግጡ ነበሩ በማለት ለችግሩ እልባት ለማምጣት የአፍሪካ እና አውሮፓ መንግስታት ንቁ በሆነ መልኩ በጋራ መስራት ይጠበቅባቸዋል ሲሉ መልክታቸውን አስተላልፈዋል፡፡የፈረንሳዩ ፕሬዝዳንት ኢማኑኤል ማክሮን ስደተኞችን ለመታደግ በሚቋቋመው ግብረ ኃይል የአፍሪካ እና አውሮፓ ፖሊሶች ተሳታፊ ይሆናሉ ብለዋል፡፡ፕሬዝዳንት ኢማኑኤል ማክሮን ስደተኞችን በፍጥነት ለማውጣት በሚደረገው ተልዕኮ በአጭር ጊዜ ውስጥ ህገወጥ አዘዋዋሪዎች በቁጥጥር ሥር ለማዋል፣ የባሪያ ሽያጭ የሚካሄድበት ድብቅ ትስስራቸውን ማቋረጥ እንዲሁም በተለዩ ባንኮች የሚያደርጉትን የባንክ ገንዘብ ዝውውር ማስቀረት ቅድሚያ ከሚሰሩ ጉዳዮች መካከል መሆናቸውን አብራርተዋል፡፡በአምስተኛው የአውሮፓ ህበረት እና አፍሪካ ህበረት የአቢጃን ስብሰባ ላይ የቀረበው እቅድ በዋናነት ቻድ ኒጀር  ሞሮኮ  ኮንጎ እና ሊቢያ ያረቀቁት ሲሆን  የፈረንሳይም እጅ አለበት፡፡አውሮፓ ለመግባት በሚያደርጉት ጥረት ሊቢያ ላይ ለባሪያ ንግዱ እየተጋለጡ ያሉትም አብዛኛው ከምዕራብ አፍሪካ ሀገራት የሚነሱ ስደተኞች ቢሆኑም መነሻቸውን ከሌሎች የአፍሪካ ቀጠናዎች ያደረጉም ቁጥራቸው በቀላል የሚገመት  እንዳልሆነ  ዘገባዎች ያመላክታሉ፡፡እስካሁን ስደተኞችን ለመመለስ በተሠራው የሀገራቱ ሥራ ናይጄሪያ ከ240 በላይ ዜጎቿን ከሊቢያ ስታስወጣ ጋና 100 አይቬሪኮስት ደግሞ ከ155 በላይ ዜጎቿን  ከሊቢያው ከባድ ሰብአዊ ቀውስ ታድገዋል ያለው ሮይተርስ ነው፡፡    